ड्यूटी के दौरान ट्रैकमैन की मौत के मामले में जांच शुरू
छनाई मशीन सहित अन्य सामान की देखरेख के लिए ड्यूटी पर लगाए गए ट्रैकमैन की मौत के मामले में रेलवे ने जांच शुरू कर दी है। नियम विरुद्ध लगाई ड्यूटी की जानकारी कर्मचारी संगठनों ने एडीआरएम आरके गुप्ता को दी थी। एडीआरएम ने जांच के आदेश दिए हैं। इसमें ट्रैकमैन का सेवा रिकॉर्ड देखने के साथ ही ड्यूटी किसलिए लगाई थी, यह भी पता लगाया जाएगा। साथ ही चल रहे ट्रैक मेंटेनेंस कार्य के दस्तावेज भी देखे जाएंगे।
मृतक परिवार को ड्यूटी के दौरान निधन होने पर रेलवे द्वारा दिए जाने वाले लाभ दिलाने के लिए ट्रेड यूनियनों ने कोशिश शुरू कर दी है।
बुधवार को दोनों ही यूनियनों के सदस्यों ने अधिकारियों से मुलाकात कर जल्द कार्रवाई करने के लिए कहा। सोमवार-मंगलवार की रात रतलाम स्टेशन के पास 659/29 किमी पर ड्यूटी दे रहे अनट्रेंड ट्रैकमैन रुपेश कुमार पिता भावेश यादव (23) की ट्रेन से टकराकर मौत हो गई। अनट्रेंड होने के बावजूद रात में नियम विरुद्ध अकेले ड्यूटी लगाने पर साथी ट्रैकमैनों और कर्मचारी संगठनों ने नाराजगी जाहिर की थी।
hin_Deva hin_Deva hin_Deva hin_Deva